Okresná prokuratúra Galanta 
Obrancov mieru 2, 924 29 Galanta 1

Sp. zn. : 1 Pv 313/14/2202	Galanta, 28.7.2014
EEČ : 2-17-242-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 05. 04. 2014 v presne nezistenom čase v doobedňajších hodinách v mieste svojho trvalého bydliska v rodinnom dome č. XXXXX na ul. XXXXX v obci XXXXX bezdôvodne fyzicky napadol svoju manželku XXXXX a to tým spôsobom, že po predošlej hádke ako menovaná už vychádzala z izby, XXXXX sa postavil pred ňou, pričom v ruke držal kuchynský nôž v dĺžke 30 cm s čiernou rúčkou a s uvedeným nožom ju porezal na ľavom ramene a na pravom predlaktí, pričom XXXXX sa podarilo ujsť do susedného domu, kam ju XXXXX následne prenasledoval, ale tu už k napadnutiu nedošlo, s ktorým konaním XXXXX u menovanej vzbudil dôvodnú obavu o svoj život a zdravie a pri ktorom napadnutí XXXXX utrpela zranenia, ktoré si vyžiadali lekárske ošetrenie a to: reznú ranu na ľavom ramene v dĺžke 10 cm a porušenie povrchovej kože na pravom predlaktí s dobou liečenia cca 12 dní, bez doby práceneschopnosti podľa lekárskej správy.

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka Okresného riaditeľstva PZ XXXXX, Obvodného oddelenia Policajného zboru XXXXX (ďalej len „poverený príslušník“) ČVS: XXXXX zo dňa 07.04.2014 bolo podľa § 199 ods. 1 Tr. por. začaté a zároveň vznesené obvinenie XXXXX za prečin nebezpečného vyhrážania podľa § 360 ods.1, ods. 2 písm. a/, písm. b/ Trestného zákona s poukazom na § 138 písm. a/ Trestného zákona a na § 139 ods.1 písm. c/ Trestného zákona, ktorý sa mal stať na tom skutkovom základe, ako je uvedené vo výrokovej časti tohto uznesenia.

V priebehu vyšetrovania bol vykonaný výsluch obvineného XXXXX, výsluch svedkyne - poškodenej XXXXX, výsluch svedkyne XXXXX a výsluch svedka XXXXX

Obvinený XXXXX sa vo svojej výpovedi zo dňa 04.07.2014 ku spáchaniu skutku nepriznal a uviedol, že si nepamätá, čo sa malo udiať dňa 05.04.2014, k veci nevie nič uviesť. Uviedol, že manželku nikdy nezbil ani jej neublížil. 
		  
V priebehu prípravného konania boli do vyšetrovacieho spisu zabezpečené trestné oznámenie XXXXX, uznesenie o pribratí znalca XXXXX, znalecký posudok č. XXXXX vypracovaný XXXXX a podklady od XXXXX 

Na základe príkazu sudcu pre prípravné konanie Okresného súdu XXXXX č.k. XXXXX zo dňa 11.06.2014 bol preskúmaný duševný stav obvineného znalcami z odboru zdravotníctvo, odvetvie psychiatria XXXXX a XXXXX. 

	V rámci prípravného konania bol vypracovaný a zabezpečený znalecký posudok znalcami z odboru zdravotníctvo, odvetvie psychiatria, XXXXX a XXXXX (č. XXXXX a XXXXX zo dňa 14.01.2014). Zo záverov znaleckého posudku vyplýva, že obvinený trpí duševnou poruchou a to demenciou zmiešaného typu pri Alzheimerovej chorobe stredne ťažkého stupňa. Prítomné duševné ochorenie malo v čase spáchania skutku u obvineného podstatný vplyv na jeho ovládacie a rozpoznávacie schopnosti, ktoré u neho v čase spáchania trestného činu neboli prítomné. Obvinený nemohol a nevedel ovládať svoje konanie a správanie v čase spáchania trestného činu, tieto schopnosti u neho boli v podstatnej miere a v podstatnom rozsahu neprítomné až úplne vymiznuté. Obvinený nie je schopný ovládať svoje konanie a správanie, ochorenie je trvalé, doživotné. Obvinený nevedel pre prítomné duševné ochorenie (demenciu) rozpoznať v čase spáchania skutku nebezpečenstvo svojho konania pre spoločnosť.

Podľa znalcov z hľadiska psychiatrického obvinený trpí a v čase spáchanie trestného činu trpel psychiatrickým ochorením, demenciou, pre ktoré je psychiatricky liečený  a absolvoval aj ústavnú liečbu v apríli 2014. Z dôvodu pravidelnej kontroly a dohľadu a eventuálneho zhoršenia ochorenia je podľa znalcov u obvineného aktuálne nutné nariaďovať ochranné liečenie ambulantnou formou. Obvinený je z  psychiatrického hľadiska na slobode potencionálne nebezpečný. 

 	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vykonaným dokazovaním a následným vyhodnotením dôkazov v zmysle ustanovenia § 2 ods. 12 Tr. por. bolo preukázané, že sa stal skutok, pre ktorý je vedené trestné stíhanie, tento vykazuje znaky prečinu nebezpečného vyhrážania podľa § 360 ods.1, ods. 2 písm. a/, písm. b/ Trestného zákona s poukazom na § 138 písm. a/ Trestného zákona a na § 139 ods.1 písm. c/ Trestného zákona a možno dostatočne vyvodiť záver, že ho spáchal obvinený. Pre trestnosť činu sa ale vyžaduje naplnenie všetkých znakov skutkovej podstaty toho ktorého trestného činu. Jedným z obligatórnych znakov je i trestne zodpovedný páchateľ, t.j. subjekt trestného činu. Trestne zodpovedným páchateľom je len subjekt trestného činu, ktorý splnil zákonom ustanovený vek a je príčetný. Príčetnosť páchateľa je charakterizovaná jeho rozpoznávacou a ovládacou schopnosťou. Pre vylúčenie trestnej zodpovednosti stačí, ak absentuje jedna z týchto schopností. V prípade, ak páchateľ trestného činu bol v čase jeho spáchania nepríčetný, je to v zmysle Trestného zákona okolnosť vylučujúca jeho trestnú zodpovednosť. Nakoľko obvinený nebol podľa znaleckého dokazovania v čase spáchania prečinu schopný rozpoznať a ani ovládať svoje protispoločenské konanie, chýba základný znak skutkovej podstaty trestných činov pre vyvodenie jeho trestnoprávnej zodpovednosti.

	S poukazom na vyššie uvedené dôvody bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka